ส่วนที่ 1

ข้อมูลสรุป ( Executive Summary)

บริษัท ปุ๋ยเอ็นเอฟซี จำกัด (มหาชน) จัดตั้งขึ้นตามมติคณะรัฐมนตรีเมื่อวันที่ 11 พฤศจิกายน 2525
เป็นบริษัท ปุ๋ยแห่งชาติ จำกัด ซึ่งมีสถานภาพเป็นบริษัทเอกชน
โดยมีวัตถุประสงค์ในการสร้างโรงงานผลิตปุ๋ยเคมีเชิงประกอบจากวัตถุดิบขั้นพื้นฐานเพื่อทดแทนการนำเข้าจากต่างประเทศ
บริษัทเริ่มทำการก่อสร้างโรงงานเมื่อปี 2538
โดยการเพิ่มทุนและแปรสภาพเป็นบริษัทมหาชนจำกัดใช้ชื่อว่า บริษัท ปุ๋ยแห่งชาติ จำกัด (มหาชน)
และเข้าเป็นบริษัทจดทะเบียนกับตลาดหลักทรัพย์แห่งประเทศไทยในปีต่อมา
บริษัทประสบปัญหาทางการเงินหลายครั้ง ทำให้ต้องมีการเปลี่ยนแปลงโครงสร้างผู้ถือหุ้น
และมีเจ้าหนี้สถาบันการเงินหลายแห่งเข้ามาช่วยเหลือทางการเงิน จนกระทั่งต่อมาในปี 2540
บริษัทประสบปัญหาจากภาวะเศรษฐกิจตกต่ำ วิกฤติการณ์ลดค่าเงินบาท
ทำให้หนี้สินของบริษัทมากกว่าทุนจดทะเบียนสัดส่วนหนี้สินต่อทุนไม่เป็นไปตามเงื่อนไขของสัญญาเงินกู้
ดังนั้นสถาบันการเงินจึงระงับการสนับสนุนทางการเงิน
บริษัทต้องใช้เงินทุนหมุนเวียนของตนเองเพื่อผลักดันให้การก่อสร้างโรงงานแล้วเสร็จ ในช่วงปี
2543 บริษัทได้ทำการค้าขายปุ๋ยเคมีโดยทำการตลาดเต็มรูปแบบทำให้ตราสินค้าเป็นที่รู้จัก
แต่ก็ต้องเกิดภาวะขาดทุนอย่างมากและขาดเงินทุนหมุนเวียนในการดำเนินกิจการ
จนกระทั่งต้องเข้าสู่กระบวนการฟื้นฟูกิจการตามคำสั่งของศาลล้มละลายกลางตั้งแต่วันที่ 8 กันยายน
2546 ต่อมาในปลายปี 2547
บริษัทสามารถจัดหาผู้ร่วมทุนใหม่และได้ดำเนินการฟื้นฟูกิจการได้เป็นผลสำเร็จ
โดยศาลล้มละลายกลางมีคำสั่งให้ยกเลิกการฟื้นฟูกิจการเมื่อวันที่ 13 กันยายน 2547 ในการนี้
จึงมีการเปลี่ยนแปลงผู้ถือหุ้นรายใหญ่ คณะกรรมการบริษัท และเปลี่ยนชื่อบริษัทจาก “บริษัท
ปุ๋ยแห่งชาติ จำกัด (มหาชน)” มาเป็น “บริษัท ปุ๋ยเอ็นเอฟซี จำกัด (มหาชน)”

เมื่อปลายปี 2547 หลังจากบริษัทออกจากแผนฟื้นฟูกิจการ
ผู้บริหารใหม่ได้เข้ารับมอบกิจการจากผู้บริหารแผน
และพยายามเดินเครื่องผลิตปุ๋ยเคมีอย่างเต็มที่ในปี 2548
แต่ได้พบอุปสรรคจากสภาพเครื่องจักรโรงงานที่ชำรุดทรุดโทรมเนื่องจากขาดเงินทุนหมุนเวียนในการบำรุงรักษามาเป็นเวลานาน
การเดินเครื่องผลิตต่อจะมีความเสี่ยงด้านความปลอดภัยและสิ่งแวดล้อม
อีกทั้งต้องใช้เงินลงทุนในการซ่อมบำรุงสูงมาก
นอกจากนี้ภาครัฐยังมีนโยบายลดการใช้ปุ๋ยเคมีจึงเป็นอุปสรรคด้านการขายและส่งผลให้รายได้ลดลง
คณะกรรมการบริษัทฯจึงได้พิจารณาให้ว่าจ้างบริษัท หลักทรัพย์ ซีมิโก้  จำกัด (มหาชน)
เป็นที่ปรึกษาทางการเงินของบริษัททำการศึกษาความเหมาะสมด้านการเงินในการดำเนินธุรกิจผลิตปุ๋ยเคมี 
และพบว่าธุรกิจการผลิตปุ๋ยเคมีของบริษัท  ณ ปัจจุบัน
ผลิตได้ต่ำกว่าจุดคุ้มทุนซึ่งอยู่ที่กำลังการผลิตประมาณ 800,000 ตันต่อปี
ส่งผลให้รายได้ไม่เพียงพอต่อค่าใช้จ่ายโดยรวมของบริษัทและมีผลประกอบการขาดทุนมากขึ้นกว่าที่เป็นอยู่เดิม
ดังนั้น
คณะกรรมการฯจึงได้พิจารณาและเห็นชอบให้ระงับการผลิตปุ๋ยเคมีไว้เป็นการชั่วคราวเพื่อรักษากระแสเงินสด
และให้ทำการศึกษาทางด้านเทคนิคการผลิตเพิ่มเติม ในปี 2549
บริษัทได้ทำการว่าจ้างที่ปรึกษาอิสระทางด้านเทคนิค ได้แก่ รศ.จรูญ มหิทธาฟองกุล
อาจารย์ประจำภาควิชาวิศวกรรมอุตสาหการ คณะวิศวกรรมศาสตร์ จุฬาลงกรณ์มหาวิทยาลัย
เพื่อทำการศึกษาทางเทคนิค การซ่อมแซมหรือการปรับปรุงเครื่องจักร
รวมถึงกำลังการผลิตที่เครื่องจักรจะสามารถผลิตต่อไปได้

  ผลการดำเนินงานสำหรับปี 2549 บริษัทฯ มีรายได้รวมเท่ากับ 1,754 ล้านบาท
  ประกอบด้วยรายได้จาก

การจำหน่ายปุ๋ยสำเร็จรูป 756 ล้านบาท ลดลงจากปี 2548 ซึ่งมีมูลค่า 3,609 ล้านบาท อยู่เท่ากับ
2,853 ล้านบาท ซึ่งเกิดจากปริมาณการจำหน่ายปุ๋ยเคมีของปี 2549 มีจำนวนเท่ากับ 99,054
ตันน้อยกว่าปริมาณจำหน่ายของปี 2548 ซึ่งเท่ากับ 399,537 ตัน อยู่ 300,483 ตัน
และจำหน่ายยิปซัมของปี 2549 มีจำนวนเท่ากับ 181,270 ตันสูงกว่าปริมาณจำหน่ายของปี 2548
ซึ่งเท่ากับ 87,472 ตัน อยู่ 93,798 ตัน รวมทั้งบริษัทฯ
มีนโยบายเพิ่มยอดรายได้จากการจำหน่ายผลิตภัณฑ์อื่น ซึ่งได้แก่ แอมโมเนีย กรดซัลฟูริก
จึงมีผลทำให้รายได้จากการขายผลผลิตระหว่างทางของปี 2549 เท่ากับ 567 ล้านบาท สูงกว่าในปี
2548 จำนวนเงิน 215 ล้านบาท นอกจากนี้ ยังมีรายได้จากค่าบริการและอื่นๆ อีก 431 ล้านบาท
บริษัทฯ จัดให้มีการประเมินราคาทรัพย์สินถาวรใหม่โดยผู้ประเมินราคาอิสระ
โดยหาราคายุติธรรม(Fair Market Value) จากวิธีการประเมินแบบ Comparison Approach
และ Cost Approach ซึ่งปรากฏว่าราคาประเมินมีมูลค่าต่ำกว่าราคาตามบัญชี
บริษัทจึงต้องบันทึกผลขาดทุนจากการด้อยค่าของสินทรัพย์ จำนวน 1,376 ล้านบาทไว้ในงวดนี้ ณ
สิ้นปี 2549 บริษัทฯ มีสินทรัพย์รวม 2,225 ล้านบาท มีหนี้สินรวม 1,379 ล้านบาท
มีส่วนของผู้ถือหุ้น 846 ล้านบาท และกำไรสะสมส่วนที่จัดสรรเป็นสำรองตามกฎหมาย 21 ล้าน
และส่วนที่เป็นขาดทุนสะสมอีก 1,662 ล้านบาท

จากผลศึกษาทางเทคนิค ซึ่งบริษัทได้รับรายงานผลการศึกษาเมื่อเดือนกุมภาพันธ์ 2550 พบว่า
การที่บริษัทจะลงทุนปรับปรุงแก้ไขโรงงาน กล่าวคือ ก่อสร้างหอดูดซับก๊าซ การพ่นวัสดุกันไฟอาคาร
การติดตั้งปั๊มหมุนเวียนกรด และซ่อมแซมเครื่องจักรอุปกรณ์ที่เสียหาย รวมเป็นเงินประมาณ 238
ล้านบาทนั้น ยังไม่สามารถแก้ไขเครื่องจักรให้ดำเนินการได้
เนื่องจากยังมีความเสียหายภายในเครื่องจักรซึ่งประเมินเป็นมูลค่าซ่อมแซมอีกประมาณ 170
ล้านบาท และแม้ดำเนินการซ่อมแซมดังกล่าวทั้งหมดแล้ว
โรงงานก็จะสามารถผลิตปุ๋ยเชิงประกอบได้ไม่เกิน 550,000 ตันต่อปี อย่างแน่นอน ทั้งนี้
เนื่องจากการปรับปรุงเครื่องจักรดังกล่าวเป็นเพียงการทำให้สามารถใช้งานได้ไม่ใช่การปรับปรุงเครื่องจักรให้ดีขึ้นหรือมีประสิทธิภาพเหมือนเครื่องจักรใหม่แต่อย่างใด
นอกจากนั้นการดำเนินงานผลิตปุ๋ยเคมีเชิงประกอบต่อไปยังมีความเสี่ยงต่อความปลอดภัยและสิ่งแวดล้อมตลอดจนชุมชนรอบข้าง
ดังนั้นบริษัทอาจจำเป็นต้องหยุดการผลิตปุ๋ยเคมีจากการใช้เครื่องจักรและอุปกรณ์ที่มีอยู่เดิมต่อไป